  Виталий Пронин Адямилэн тазалыкез секыт дыръя сое котькыӵе больницаын эскерыны кулэБадӟым кайгу кожиз семьяямы. Туэ шӧдтэк шорысь кулӥз Дмитрий Стрелков. 32 арес вал. Атайтэк кылизы 2 аресъем пиез но 8 аресъем нылыз. Эмъясьёс ялӥзы: тыосыз борды пневмония ӝабырскем. Нош сюлэм уг оскы. 1 арня ӵоже ӝуаз ук пимы, вынмы. Тани кызьы со луиз.1-тӥ апрель. 3 час ӵукна. Дима юнме шорысь шугектӥз: ӧскыны кутскиз, кӧтыз борды кырмиськиз, улэпкын вандо кадь, сокем вӧсь, пе. 6 час котырын ӝог юрттэт сётӥсьёсты ӧтимы. Вӧсьсэ капчиятӥсь 2 укол пуктӥзы но кошкизы. Но Дималы капчигес ӧз луы. Соку пимес, машинаямы пуктыса, нуимы Ижысь автозавод больницае. Куризы кызьзэ, вирзэ анализ лэсьтыны, рентген, УЗИ пыр потыны, гумы ньылыны. Кык берлоез пыр ортчыны, вӧсьлы чидатэк, со воксё ӧз быгаты. Кызьзэ но сётыны ӧз пӧрмыты - ветлэмез уг луы. Шока секыт. Тыосыз котырын вӧсь, пе. Нош ик кык укол пуктӥзы но хирург доры ыстӥзы. Таид кушетка вылэ выдыны косӥз, учко, пе. Но Дима выдыны ӧз быгаты. Соку эмъясь куаретӥз: уг луы ке, дорад берт. Паймыса потӥм. Доре кошкон азьын эмсузэрлэсь юамы: кыӵе эмъюм сётъяно. Кеторол укол, пе, пуктылэ, висись интыяз йӧ лякыса возе. Озьы ик каримы. Но Дималы эшшо уродгес луиз - ӟырданы ӧдъяз. 2-тӥ апрель. 4 часын ӵукна нош ик жингыртӥмы ӝог юрттэт сётӥсьёслы. Дэри ёрос больницаын куаретӥзы: дорады лыктыны бензинмы ӧвӧл. Асьмеос пимес нуимы. Нош ик куризы кызьзэ. Нош солэн мугорысьтыз нокыӵе вуэз уг поты ни вал. Шугектэмзэ валаса, лэся, Димаез городысь автозавод больницаозь нуыны бензин но шедьтӥзы. Городын серектӥзы гинэ: нош ик, пе, дорамы вуиды шат?Эскеремзы бере ялӥзы: двусторонняя гидротока, усиление бронхососудистого рисунка. Но автозавод больницаысь милемыз нош ик келязы Дэри ёросысьтымы терапевт доры. Пропискады, пе, отын. Районамы больничной лист усьтӥзы ик, бускопан эмъюм юыны косӥзы. Но больницае ӧз кельтэ. Со дыре Дима пыдъёссэ мырдэм кыска ни вал.5-тӥ апреле гинэ больницаысь койкае сюрес усьтӥськиз. Солэсь азьло врачъёс дортӥ весь костаськиз. 6-тӥ апреле Дималы эшшо секытгес луиз. Ӵуказеяз сое реанимация ёзэтэ выдтӥзы. 8-тӥ апреле 6 часын ӵукна жингыртӥзы но ялӥзы: пиды кулӥз...Кинлы оскод таӵе югдурын? Малы больницаын гинэ но пумитало дӥсья? Басьяськыны лыктӥмы кожало шат? Ку быроз кабинет азьысь черод? Малы эмъяськыны косо одно ик пропиская? Эмъясьёс воксё сюлэмтэмесь луизы ни шат? Димаез соку ик больницае кельтыны уг луы вал шат? Сомында дыр ыштэмын!Кинлы вазиськыны паймыса, тӥледлы гожтӥмы, «удмурт дуннеос». Стрелковъёслэн семьязы. Дэри ёросысь Тяма гуртТаӵе гожтэт вуиз редакцие. Кык толэзьлэсь кема кыллиз со ӝӧкын. Ӵапак сомында дыр кулэ луиз Тазалыкез утёнъя министерствоысь специалистъёслы югдурез эскерон понна. Сомында ик дыр сётыны куризы Дэри ёросысь МВД-ын ужасьёс но Прокуратура. Но Стрелковъёслэн вӧсьын тырмем сюлэмзы огезлы но валэктонлы шум уз поты.Оло аслэсьтыз ужасьёссэ утьыны тыршыса, оло мукет муген тазалыкез утёнъя министрлэн воштӥсез Татьяна Дёмина туж чурыт но кӧс кариськиз. Думетын возьыса урмем пуны сямен шорам кеськиз:- Редакция - Дмитрий Стрелковлэн ӵыжы-выжыез шат?! Тӥ со пиосмуртлэн наследникез гинэ но ӧвӧл. Малы ми тӥледлы валэктон сётыны кулэ? «Врачебная тайна» шуэмез кылэмды ӧвӧл шат?Собере небӟизгес ик. Будэтӥз: нимысьтыз комиссия кылдытъямы, югдурзэс эскеримы, йылпумъянъёсты вуттомы Стрелковъёслы. Мырдэм но кызьы одӥг юанлы валэктон сётӥз ик: Дмитрий кулэм тыосыныз сэрен.Татьяна Дёминалэн кинюртэменыз кык чурен гожтэт но редакцие вуиз, ява: «Тазалыкез утёнъя министерство ивортэ, О. Стрелкова вазиськемъя служебной эскерон ортчытэмын. Кузёлы гожтэтэн валэктон келямын».Дэри ёросысь Ренат Гумеров участковой но журналистэз шумпотыса ӧз пумита. Врачъёс вылэ уголовной уж ӝутон пумысен, пе, нырысь-валысь малпаськимы ик. Но бератаз талы пумит кариськимы. Югдурез эскерыса, тодмо луиз уго: Дмитрий Стрелковлы эмъяськыны ӵектэмын вал, но со больницае выдыны пумит кариськиз, фельдшерез дораз матэктыны ик ӧз лэзьы, пе.Участковойлэн гожтэтысьтыз:«Автозавод больницаын     Д. Стрелковлы ӧз быгатэ УЗИ но ФГС лэсьтыны, ассэ туж урод шӧдэменыз. Сое больницае кельтыны бадӟымесь мугъёс ӧз шедьтэ.1-тӥ-5-тӥ апреле Стрелков эскериськиз Дэри ёрос больницаын, диагнозэз: перитонит, алкогольная интоксикация. Палатаын инты шедьтӥзы солы 5-тӥ апрельысен, йӧнатӥзы пневмония неуточнённаялэсь. 8-тӥ апреле Стрелков кулӥз. Мугез: двусторонняя бронхопневмония». Таин валче участковоен пусъемын соиз но: «Дэри ёрос больницаын ужасьёслэн янгышсы ӧвӧл. Юрттэт Стрелковлы сётэмын вал. Но кулӥз со «в результате непреодолимой силы». Ӧйтӧд, мар со «непреодолимая сила» шуэмзы. 9-тӥ августэ кутэмын постановление: «Уголовной уж ӝутоно ӧвӧл».Зэм, прокурорлэн воштӥсез Ольга Гулящих мукетсэ шарая:- Участковойёс нырысь-валысь югдурез рос-прос воксё ӧз эскере: врачъёслэсь но, ӵыжы-выжыосызлэсь но юалляськиллямтэ. Карточкаысьтыз висемзэ гинэ лыдӟиллям но буйгаллям. Соин ик, ужзэс йылаз-пумаз вуттыны косыса, Гумеров эшез выльысь кыскамы на. Собере гинэ участковой вуттӥськиз эмъясьёс дорозь. Но врачъёслэсь сьӧлыкъёссэс сэрттыны-пертчыны туж шуг. Гожъямъёссэс лыдӟоно ке, эмъян ужрадъёс кутэмын. Бумага вылэ бератаз но оломар но гожтыны луэ...Прокуратура косэмъя Ренат Гумеров югдурез эшшо огпол эскериз. 6-тӥ октябре кутэм постановлениын пусъемын: «1-тӥ апреле Дэри ёрос больницаын дежурствое кылемын вал С. Васильева. Стрелковъёслэн семьязы жингыртэм бере врач соку ик нырысетӥ юрттэт сётыны дыртӥз. Но Дмитрий эскериськыны пумит кариськиз, ачиз доры эмъясез матэктыны ӧз лэзьы».Отын ик пусъемын: «Дэри ёрос больницалэн операциос лэсьтонъя блокез пытсамын. Отын тупатъян ужъёс мыно. Соин ик С. Васильева но валтӥсь врачлэн воштӥсез В. Кузнецов висисез келязы Ижысь больницае. Озьыен, Дэри ёросысь врачъёс вань кужымзэс понӥзы Стрелковлы юрттон пумысен. Соин ик соос вылэ уголовной уж ӝутэмын ӧвӧл».Дэри ёросысь врачъёс, оло, вань кужымзэс понӥзы ик Д. Стрелковез лулъяны. Но ӵыжы-выжыосызлэн гожтэтысьтызы валамон мукетыз: Дмитриез автозавод больницае ӧз кельтэ, рос-прос ӧз эскере пропискаез городын ӧвӧлэн.Адвокат Олег Юскин дэмла: та югдурын Стрелковъёслы вазиськоно на Следствиея управление. Адямилэн тазалыкез секыт дыръя сое котькыӵе больницае выдтыны но эскерыны кулэ вал уго. Киын полис гинэ мед луоз, пропискаез уг учко.Но Стрелковъёслэн управление мынэмзы ӧз поты. Пимес, пе, берыктэммы уз луы ни...Соосты али валаны луэ. Кин тодэ, оло, ӧжыт катьяськыса, соос быгатозы зэмлыкез шедьтыны.Нош тазалыкез утёнъя министрлэн воштӥсезлы Т. Дёминалы но мукет кивалтӥсьёслы ивортӥськом: Россия Федерацилэн «Ивор вӧлмытон ёзъёс сярысь» законэзъя (39-тӥ статья) редакцилэн вань правоез огазеяськонъёслэсь, кивалтон ёзъёслэсь ивор курыны, соос редакцилэсь куронзэ одно быдэстыны кулэ.Елена Сараматова  